รบกวนสอบถามค่ะ เมื่อสองสามวันก่อนหูอื้อไปหา บอกว่า มีน้ำในหูและขี้หูอุดตัน จึงดูดออก และไม่ให้ยาต่อ อาหารปกติหูไม่อื้อ พอวันถัดมาอยุ่ดี ๆ หูก็อื้อ แล้วมีการเจ็บลึก ๆ ข้างในหู (เป็นโรคประสาทหูเสื่อมมาหลายปีแล้ว) ควรทำยังไงดีคะ
สวัสดีค่ะ อาการหูอื้อ (tinnitus) หมายถึง การได้ยินลดลง หรือรู้สึกเหมือนมีอะไรอุดหูอยู่ หรือรู้สึกมีเสียงดังผิดปกติในหูสาเหตุของอาการหูอื้อมีมากมาย ได้แก่- มีขี้หูมากเกินไป สิ่งแปลกปลอมหรือแมลงเข้าหู- เกิดจากเป็นหวัด มีโรคภูมิแพ้ มีหูชั้นกลางอักเสบ- จากประสาทหูเสื่อม- โรคน้ำในหูไม่เท่ากัน- จากการไปดำน้ำ หรือขึ้นเครื่องบิน- จากการดื่มแอลกอฮอล์ เครื่องดื่มที่มีคาเฟอีน- จากภาวะเครียด วิตกกังวล อารมณ์ซึมเศร้า หรือเกิดจากนอนไม่หลับ- การใช้ยาบางชนิดที่มีผลข้างเคียงต่อประสาทหู เช่น ยาต้านมาลาเรียคลอโรควิน ยาปฏิชีวนะอิริโทรไมซิน ยาเคมีบำบัดรักษามะเร็งบางชนิด เป็นต้น- เป็นมะเร็งหลังโพรงจมูก มีเนื้องอกในช่องหูทั้งนี้ หากได้ไปพบแพทย์และตรวจแล้วพบว่าเกิดจากมีขี้หูอุดตัน และได้ดูดออกไป จนอาการหูอื้อหายไปแล้ว และต่อมาเกิดอาการหูอื้อขึ้นมาอีก ก็ อาจเกิดจากสาเหตุอื่นๆ ที่ได้กล่าวไป เช่น เกิดมีหูชั้นกลางอักเสบ หรืออาจเกิดจากประสาทหูเสื่อมก็ได้ แนะนำว่า หากอาการไม่ดีขึ้น ก็ควรกลับไปพบแพทย์เฉพาะทางหู-คอ-จมูก เพื่อตรวจหาสาเหตุและรักษาต่อไปค่ะ ในเบื้องต้น ก็ไม่ควรใช้อะไรแคะรูหู และระวังอย่าให้น้ำเข้าหู นอกจากนี้ ก็ควรหลีกเลี่ยงพฤติกรรมที่อาจทำให้ประสาทหูยิ่งเสื่อมเพิ่ม ได้แก่ การไม่ฟังเสียงที่ดังเกินไป ไม่ซื้อยาทานเอง โดยเฉพาะยาปฏิชีวนะบางชนิด หรือยาขับปัสสาวะซี่งจะมีผลต่อเส้นประสาทหูได้ลดการทานอาหารเค็ม เพราะอาจมีผลทำให้เกิดน้ำในหูไม่เท่ากัน และทำให้ประสาทหูยิ่งเสื่อมได้ เป็นต้น